**Odbor za zdravstvo i socijalnu politiku Hrvatskoga sabora**

**Tematska sjednica:**

**„Zašto nam treba Nacionalna strategija borbe protiv demencije“**

Ministarstvo za demografiju, obitelj, mlade i socijalnu politiku svjesno je činjenice da je zbog starenja stanovništva nužno potrebno strateški promišljati u svrhu osiguravanja usluga dugotrajne skrbi, kako u sustavu socijalne skrbi tako i u sustavu zdravstva. Sukladno navedenom, započete su konzultacije oba ministarstva kako bi se osigurala vertikalna i horizontalna koordinacija oba sustava i svih dionika, osigurale usluge u obitelji i usluge u zajednici kao što su dnevni kratkotrajni programi skrbi, ali i stacionarna skrb za osobe s najvišim stupnjem funkcionalne ovisnosti.

Sukladno preporukama European Social Policy Network (ESPN), **tematskom izvješću o dugotrajnoj skrbi u RH iz 2018. godine** - Republika Hrvatska bi trebala strateški planirati mjere razvoja integrativnog sustava dugotrajne skrbi, a koji bi obuhvaćao sustav zdravstva, socijalne skrbi i branitelja.

Strategija bi trebala uključivati aktivnosti koje se odnose na **pristup i adekvatnost, kvalitetu usluge, zapošljavanje pružatelja usluga i financijsku održivost**. Strateški dokument za ovo područje mora uključivati usluge u domu korisnika i zajednici, semi-rezidencijalne usluge te rezidencijalne usluge za korisnike s najvećim stupnjem funkcionalne ovisnosti, kao i preventivne i rehabilitacijske mjere.

Također, potrebno je poduzeti mjere u svrhu osiguravanja dovoljnog broja pružatelja usluga (edukacije, savjetovanje i supervizija), podrške članovima obitelji koji brinu uključujući usluge koje im omogućuju odmor, te vertikalne i horizontalne koordinacije između i unutar sustava zdravstva i socijalne skrbi. Dodatno, potrebno je predvidjeti mjere u svrhu poboljšanja sustava procjene, praćenja i inspekcije.

* + Sustav dugotrajne skrbi u sustavu socijalne skrbi uključuje **socijalne naknade i socijalne usluge, te različite programe i projekte financirane iz Državnog proračuna, prihoda od igara na sreću i EU fondova.**

**SOCIJALNE NAKNADE**

|  |  |  |  |  |
| --- | --- | --- | --- | --- |
| NAZIV NAKNADE | 31.12.2016. | 31.12.2017. | 31.12.2018. | 29.2.2020. |
| doplatak za pomoć i njegu | 66.942 | 67.579 | 70.092 | 78.398 |
| osobna invalidnina | 25.259 | 27.141 | 30.503 | 34.963 |
| status roditelja njegovatelja ili njegovatelja (status njegovatelja) | 3.742 (33) | 4.241 (282) | 4.509 (403)  | 4.758 (1.550) |

**SOCIJALNE USLUGE**

|  |  |  |  |  |
| --- | --- | --- | --- | --- |
| NAZIV SOCIJALNE USLUGE | 31.12.2016. | 31.12.2017. | 31.12.2018. | 29.2.2020. |
| pomoć u kući | 4.519 | 4.795 (3.424 starijih osoba) | 4.759 (3.468 starijih osoba) | 4.675 |
| boravak | 3.119(24 osoba koja zbog starosti ili nemoći ne može samostalno skrbiti o osnovnim životnim potrebama) | 3.353(81 osoba koja zbog starosti ili nemoći ne može samostalno skrbiti o osnovnim životnim potrebama) | 3.097(122 osoba koja zbog starosti ili nemoći ne može samostalno skrbiti o osnovnim životnim potrebama) | 3.647 |
| dugotrajni smještaj | 16.283 (4.760 funkcionalno ovisne starije osobe i teško bolesne osobe) | 15.815 (4.457 funkcionalno ovisne starije osobe i teško bolesne osobe) | 15.365 (4.615 funkcionalno ovisne starije osobe i teško bolesne osobe) | 15.377 |

Statistički podaci MDOMSP-a o ukupnom broju pruženih socijalnih usluga ukazuju na rast broja korisnika socijalnih usluga, osim smještaja i pomoći u kući, no podaci o pruženim uslugama po županijama ukazuju na neravnomjernu dostupnost socijalnih usluga u odnosu na strukturu stanovništva i pokazatelje siromaštva na pojedinom području.

Pokazatelji siromaštva također ukazuju da su starije osobe jedna od najugroženijih skupina koja zbog izrazitog starenja stanovništva predstavlja veliki demografski i socijalni izazov. Formalna dugotrajna skrb u RH je nedovoljno razvijena i fragmentirana između zdravstvenih ustanova i ustanova socijalne skrbi. Na navedeno ukazuje podatak da u Hrvatskoj samo 13% osoba ovisnih o tuđoj pomoći prima usluge institucionalne skrbi i 14% formalne skrbi u kući (prosjek EU je 23% i 31%). S druge strane, veliki dio osoba ovisnih o tuđoj pomoći, čak 72%, prima neki oblik naknade (OECD, 2019).

Zbog navedenog, a u svrhu poboljšanja dostupnosti, pristupačnosti, priuštivosti i kvalitete socijalnih usluga za starije osobe te usklađivanja obiteljskog i poslovnog života osoba koje brinu za starije osobe potrebno je unaprijediti sustav socijalnih usluga za starije osobe, potaknuti razvoj novih i inovativnih usluga s naglaskom na razvoj usluga u zajednici i usluga u kući. S navedenom svrhom provodi se projekt **„Formalni i neformalni oblici skrbi za starije osobe“** (220.000 eura, SRSP) koji obuhvaća istraživanje čiji nalazi će poslužiti kao podloga za unaprjeđenje skrbi i uvođenje novih usluga namijenjenih starijim osobama. Projekt će rezultirati preporukama o najprihvatljivijim oblicima usluga za starije osobe, stručnoj i ekonomskoj opravdanosti predloženih oblika skrbi te načinima i uvjetima ostvarivanja predloženih oblika skrbi.

Cilj je pružiti primjerenu institucionalnu i izvaninstitucionalnu skrb za starije građane, primjenom inovativnih usluga koje će ciljano odgovoriti na nove socijalne rizike, na ujednačen način za cijelo područje države.

O nedostatku usluga za starije osobe posebice one koje trebaju četvrti stupanj usluge, a među kojima su u najvećem postotku upravo funkcionalno najovisnije starije osobe koje boluju od Alzheimerove demencije ili druge demencije govore i podaci iz prosinca 2018. godine kada su raspoloživi smještajni kapaciteti za ove korisnike u decentraliziranim županijskim domovima za starije i nemoćne osobe bili 668 korisnika, u privatnim domovima za 876 korisnika, a kod drugih pravnih osoba koje obavljaju djelatnost socijalne skrbi za 172 korisnika (ukupno 1716 korisnika), te da je ukupno bilo smješteno **1699 korisnika**. (tablica s podacima decentraliziranih domova u privitku)

Kako bi se poboljšala dostupnost priuštivih i kvalitetnih socijalnih usluga među ostalim potrebno je standardizirati način definiranja cijena socijalnih usluga. Postojeći način definiranja cijena socijalnih usluga je nestandardiziran te nije razvidna detaljna struktura rashoda poslovanja pružatelja usluga (materijalnih rashoda i troškova rada) te nije moguće utvrditi je li svaki rashod opravdan i realan u odnosu na propise kojima se regulira obavljanje djelatnosti socijalne skrbi. S navedenom svrhom pokrenut je **projekt „Razvoj metodologije za izračun cijena socijalnih usluga“** (300.000 eura, SRSP) radi razvoja jedinstvene metodologije za izračun cijena socijalnih usluga, a koja će poslužiti kao podloga za donošenje podzakonskog propisa koji će se odnositi na sve pružatelje u sustavu socijalne skrbi, neovisno o pravnom statusu i/ili osnivaču.

Cilj je uspostaviti jednaki status korisnika socijalnih usluga neovisno o vrsti i statusu pružatelja usluga, jednaki pristup prema svim pružateljima socijalnih usluga te postizanje cijene koje prate kvalitetu pružene usluge.

**DRUGI PROGRAMI I PROJEKTI**

1. **PROGRAM „ZAŽELI“**

Dana 19. veljače 2020. godine Ministarstvo rada i mirovinskoga sustava objavilo je Poziv na dostavu projektnih prijedloga „Zaželi – program zapošljavanja žena – faza II“, ukupne vrijednosti 300.000.000,00 HRK.

Riječ je o nastavku financiranja aktivnosti prethodnog Poziva „Zaželi – program zapošljavanja žena“.

Zbog zaprimanja velikog broja projektnih prijedloga, Ministarstvo rada i mirovinskoga sustava je dana 05. ožujka 2020. godine donijelo odluku o povećanju dostupnih financijskih sredstava, pa tako sada ukupna financijska alokacija za predmetni Poziv iznosi 500.000.000,00 HRK.

Povećanjem dostupnih financijskih sredstava izravno će se utjecati na zapošljavanje pripadnica ciljane skupine (nezaposlenih žena s najviše završenim srednjoškolskim obrazovanjem, koje kontinuirano nailaze na niz poteškoća na tržištu rada), te ujedno socijalnom uključivanju krajnjih korisnika (**starijih osoba i osoba u nepovoljnom položaju**). U okviru ovog Poziva, ženama se osigurava i dodatno obrazovanje i to za zanimanja koja su deficitarna u njihovoj lokalnoj zajednici, koje će im, po završetku rada na projektu, omogućiti veću zapošljivost i konkurentnost na tržištu rada.

Poziv „Zaželi – program zapošljavanja žena – faza II“ uključuje sva tri temeljna prioriteta Europskog socijalnog fonda – zapošljavanje, socijalnu uključenost i obrazovanje, tri stupa koja omogućavaju kvalitetan i uključiv život u zajednici, a ishodi Poziva pozitivno će utjecati na niz različitih aspekata socio-ekonomskih problema pojedinaca, ali i samih lokalnih zajednica, čime se utječe na smanjenje siromaštva i socijalne isključenosti te izravno doprinosi revitalizaciji ruralnih i teško dostupnih područja.

Na ovaj način nastavit ćemo osiguravati radna mjesta za 6.300 zaposlenih žena, koje će se brinuti za više od 30.000 krajnjih korisnika odnosno starijih sugrađana.

U proteklom razdoblju za navedeni program odobrena dodjela bespovratnih sredstava za 294 projekta ukupne vrijednosti više od milijardu kuna (točne brojke - kroz 294 ugovora ukupne vrijednosti 1.003.331.592,27 kn zaposleno je 6.300 žena koje pružaju podršku i potporu za 30.000 krajnjih korisnika (starijih osoba/osoba u nepovoljnom položaju).

1. **PROJEKTI UDRUGA ZA STARIJE OSOBE**
2. **POZIV ZA PRIJAVU PROJEKATA USMJERENIH UNAPRJEĐENJU KVALITETE ŽIVOTA I ZAŠTITI PRAVA STARIJIH OSOBA**

Kako bi se osiguralo pružanje usluga usmjerenih povećanju kvalitete života starijih osoba planirana je potpora organiziranju dnevnih aktivnosti za starije osobe. Neki od problema, kao što su smanjena mobilnost i osamljenost starijih osoba, povećavaju potrebu za ovakvim uslugama. Izrazito potrebite jesu starije osobe koje žive u samačkim staračkim kućanstvima, starije osobe niskog socio-ekonomskog statusa, pogotovo kad istovremeno žive u slabo razvijenim ili slabo naseljenim područjima.

Ministarstvo za demografiju, obitelj, mlade i socijalnu politiku na ovaj način želi:

* + unaprijediti kvalitetu života starijih osoba i zaštitu njihovih prava u Republici Hrvatskoj;
	+ nastaviti razvijati izvaninstitucijske usluge za starije osobe, posebno one koje izravno pridonose poboljšanju kvalitete života starijih osoba u lokalnim zajednicama u kojima žive i
	+ učiniti dostupnim organizirane aktivnosti za starije osobe na izoliranim i slabije razvijenim područjima.

Prioritetna područja su:

1. Organiziranje dnevnih aktivnosti za starije osobe prilagođenih potrebama i interesima starijih osoba i to na područjima jedinica lokalne samouprave u kojima je indeks razvijenosti ispod 100% i u izoliranim područjima (na otocima) u Republici Hrvatskoj.
2. Informiranje i podizanje razine svijesti o pravima starijih osoba te prevencija zlouporabe ugovora o dosmrtnom/doživotnom uzdržavanju starijih osoba.
3. Osiguravanje usluge prijevoza za starije osobe (kojima te usluge nisu ili su teško dostupne) radi poboljšavanja kvalitete njihova života i što dužeg ostanka u vlastitom domu.
4. **TROGODIŠNJI PROGRAMI RAZVOJ I ŠIRENJE MREŽE SOCIJALNIH USLUGA KOJE PRUŽAJU UDRUGE ZA RAZDOBLJE 2017.-2020. GODINE**

Pozivom pod nazivom „Razvoj i širenje mreže socijalnih usluga koje pružaju udruge“, Ministarstvo nastavlja proces vezan za uspostavljanje okvira za programsku i financijsku potporu razvoju socijalnih usluga koje pružaju udruge u području socijalne skrbi.

Opći ciljevi Poziva:

-      Razvoj alternativnih inovativnih usluga;

-      Regionalna pokrivenost uslugama;

-      Razvoj usluga na područjima na kojima nisu razvijene.

Posebni ciljevi Poziva:

* Veća dostupnost usluga stanovnicima ruralnih područja, brdsko-planinskih područja i otoka;
* Povećanje kvalitete usluga;
* Smanjenje socijalne isključenosti i siromaštva;
* Poboljšanje kvalitete života socijalno osjetljivih skupina;

U okviru Poziva za starije i nemoćne osobe predviđena su dva prioritetna područja:

* **Tele Care (usluge halo pomoći za starije osobe) i**
* **Usluge dnevnih boravaka za osobe oboljele od demencija (alzheimer i sl.)** na područjima u kojima te usluge nisu razvijene.